Introduktion
Forfattere: Kurt Christensen
Tidsskrift: dttk (11-06-2019)

## INTRODUKTION

Nærværende nummer af Dansk Tidsskrift for Teologi og Kirke kan siges at rumme to hovedtemaer: et praktisk-teologisk, nemlig diakoni, og et mere teoretisk, bestående af to artikler, der på forskellig vis kredser om emnet bibelsyn.

Hvad det diakonale angår, præsenterer ph.d. cand.theol. Bodil Elisabeth Lodberg en meget spændende artikel, »Velfærdssamfundets blinde vinkler«, om, hvordan kristne kvinder  med  udgangspunkt  i  den  lutherske  trestandsopfattelse har iværksat en lang række af velfærdssamfundets institutioner og dermed medvirket til udformningen af det moderne samfund. Cand.mag. Michelle Jørsing Kristensen følger op med perspektivartiklen »Diakonissestiftelsen - diakonal diskurs og velfærdspraksis«. Vi får her et indblik i Diakonissestiftelsens historie og nutidige virkelighed og en beskrivelse af både de ændringer, som er sket i lyset af samfundets tiltagende sekularisering, og den værdimæssige kontinuitet, som ikke desto mindre kan iagttages.

Bibelsynsproblematikken, altså spørgsmålet om Bibelens karakter og status, kan næppe være helt irrelevant for nogen kristen, og den har fra begyndelsen af været en særdeles central sag for kirkens såkaldte højrefløj. Cand.theol. og Ma i filosofi Espen Ottosen fra Norge bestræber sig i den forbindelse i artiklen »Bibelens klarhet og menneskets uklarhet« på ansigt til ansigt med påstande om, at bibeltekster er spændingsfyldte, uklare og selvmodsigende, principielt at begrunde og forsvare den lutherske formulering »Skriftens klarhed« og indfører i den forbindelse en sondring mellem ontologisk og  epistemologisk  klarhed.  En  væsentlig  anderledes  og  på en  måde  bredere  tilgang  præsenterer  cand.mag.  og  theol. master Bent Bjerring-Nielsen os for med artiklen »Bibelsyn og tekstsyn«. Han diskuterer her forskellige litteraturvidenskabelige  skolers  tekstsyn,  deres  teologiske  konsekvenser og  betydning  for  bibelforståelsen.  Det  er  ifølge  forfatteren nødvendigt at formulere en teologi, der kan sammentænke bibel-og tekstsyn, og han peger i den forbindelse på Kevin Vanhoozer som et eksempel på en sådan sammentænkning.

Cand.theol. og ph.d.-studerende Simon Schmidt, som har været  formand  for  en  lokal  komite  under  initiativet  »Grøn Kirke«,  giver  os  endelig  med  perspektivartiklen  »Lytter  vi efter?« et indblik i sine overvejelser vedrørende de praktiske tiltag, teologiske refleksioner og kritiske spørgsmål, som initiativet har givet anledning til. Og nummeret afsluttes vanen tro med anmeldelser af vigtige bogudgivelser.

Der er dermed grund til at ønske »God læselyst!«

Kurt Christensen, ansv. red.